
EXPUNERE DE MOTIVE

1.
CONTEXTUL PROPUNERII

La 29 iunie 2011, Comisia a adoptat o propunere pentru următorul cadru financiar multianual pentru perioada 2014-2020: un buget pentru realizarea strategiei Europa 2020. În propunerea sa, Comisia a decis că politica de coeziune ar trebui să rămână un element esențial al pachetului financiar următor și a subliniat rolul său esențial în realizarea strategiei Europa 2020. 

Prin urmare, Comisia propune modificări importate în ceea ce privește conceperea și implementarea politicii de coeziune. Concentrarea fondurilor pe un număr restrâns de priorități mai puternic legate de strategia Europa 2020, cu accent pe rezultate, monitorizarea progreselor în direcția atingerii obiectivelor convenite, sporirea utilizării condiționalităților și simplificarea procedurilor de finanțare sunt câteva dintre principalele elemente definitorii ale propunerii.

Prezentul regulament stabilește dispozițiile care reglementează Fondul de coeziune și abrogă Regulamentul (CE) nr. 1084/2006. Acesta se bazează pe activitatea desfășurată de la publicarea celui de-al patrulea raport privind coeziunea, în mai 2007, care sublinia principalele provocări cu care se vor confrunta regiunile în următoarele decenii și a lansat dezbaterea cu privire la viitorul politicii de coeziune. La 9 noiembrie 2010, Comisia a adoptat cel de-al cincilea raport privind coeziunea, care a prezentat o analiză a tendințelor sociale și economice, precum și orientări pentru viitoarea politică de coeziune. 

Politica de coeziune este o expresie importantă a solidarității cu regiunile cele mai sărace și mai slab dezvoltate ale UE, dar înseamnă mai mult decât atât. Unul dintre cele mai importante succese înregistrate de UE a fost capacitatea sa de a crește nivelul de trai pentru toți cetățenii săi. Acest lucru nu este realizat doar prin ajutarea statelor membre și a regiunilor mai sărace să se dezvolte și să evolueze, dar și prin rolul UE în integrarea pieței unice ale cărei dimensiuni oferă piețe și economii de scară tuturor regiunilor UE, bogate sau sărace, mari sau mici. Evaluarea de către Comisie a cheltuielilor anterioare din cadrul politicii de coeziune a evidențiat numeroase exemple de investiții care au avut ca rezultat valoare adăugată, creștere economică și crearea de locuri de muncă, fapt care nu ar fi fost posibil fără sprijin de la bugetul UE. Cu toate acestea, rezultatele arată, de asemenea, efectele dispersiei și ale lipsei de ierarhizare. Într-un moment în care fondurile publice sunt limitate și în care creșterea economică prin stimularea investițiilor este mai necesară decât oricând, Comisia a decis să propună modificări importante ale politicii de coeziune.

Fondul de coeziune sprijină statele membre al căror VNB pe cap de locuitor este mai mic de 90 % din media UE-27 să facă investiții în rețelele de transport TEN-T și în domeniul mediului. O parte din bugetul Fondului de coeziune (10 miliarde EUR) va fi alocată pentru a finanța rețelele de transport de bază în cadrul facilității „Conectarea Europei”. Fondul de coeziune poate sprijini, de asemenea, proiecte în domeniul energiei, cu condiția ca acestea să prezinte în mod clar beneficii pentru mediu, de exemplu prin promovarea eficienței energetice și a utilizării energiei regenerabile.
2.
REZULTATELE CONSULTĂRILOR CU PĂRȚILE INTERESATE ȘI EVALUĂRILE IMPACTULUI

2.1. Consultare și consultanță de specialitate

Rezultatele consultărilor publice din cadrul celui de-al cincilea raport intermediar privind coeziunea economică și socială; Revizuirea bugetului UE
, propunerile pentru cadrul financiar multianual
, cel de-al 5-lea raport privind coeziunea
 și consultările în urma adoptării raportului au fost luate în considerare la înaintarea propunerilor. 

Consultarea publică referitoare la concluziile celui de-al cincilea raport privind coeziunea a avut loc între 12 noiembrie 2010 și 31 ianuarie 2011. În total, s-au primit 444 de reacții. Printre respondenți s-au numărat state membre, autorități regionale și locale, parteneri sociali, organizații de interes european, organizații neguvernamentale, cetățeni și alte părți interesate. Consultarea publică a solicitat răspunsuri la o serie de întrebări privind viitorul politicii de coeziune. Un rezumat al rezultatelor consultării a fost publicat la 31 mai 2011
. 

De asemenea, a fost organizată o consultare publică cu privire la viitorul rețelelor transeuropene de transporturi între 4 mai 2010 și 15 septembrie 2010. Majoritatea părților interesate, în special la nivelul statelor membre și regional, sprijină o mai bună coordonare între diferitele instrumente financiare prin care este finanțat TEN-T la nivelul UE, adică politica de coeziune, finanțarea cercetării, programul TEN-T și intervențiile BEI. 

Rezultatele evaluărilor ex post desfășurate cu privire la programele pentru 2000-2006; și o gamă largă de studii și consultanță de specialitate au fost folosite ca input. Consultanța de specialitate a fost furnizată, de asemenea, prin intermediul Grupului de reflecție la nivel înalt privind viitoarea politică de coeziune, compus din experți ai administrațiilor naționale, cu 10 reuniuni care au avut loc între anii 2009 și 2011.

2.2. Evaluarea impactului 

Au fost evaluate opțiuni în special în ceea ce privește contribuția Fondului de coeziune la investițiile în infrastructura de bază în domeniul transporturilor și mediului. Fondul de coeziune vizează susținerea proiectelor pentru rețelele transeuropene de transport, în conformitate cu articolele 171 și 177 din Tratatul privind funcționarea Uniunii Europene.

Au fost evaluate diferite moduri de a condiționa finanțarea de existența unui cadru macrobugetar sănătos, inclusiv menținerea situației actuale, cu o slabă condiționalitate ex post care nu a fost aplicată niciodată, consolidarea condiționalității ex post și o condiționalitate ex ante, care ar necesita îndeplinirea condițiilor prealabile înainte de adoptarea programelor. 

O evoluție a sistemului actual îndeplinește cel mai bine criteriile de proprietate, transparență și previzibilitate, asigurându-se în același timp că eficacitatea investițiilor în favoarea creșterii economice nu este subminată prin urmărirea unor politici bugetare neadecvate. O astfel de procedură implică suspendarea parțială sau totală a angajamentelor în cazul unor încălcări repetate și permite o anumită flexibilitate, dar aceasta este limitată la circumstanțe economice excepționale. De asemenea, aceasta garantează alinierea deplină între dispozițiile privind condiționalitatea macrobugetară din Fondul de coeziune/fondurile structurale și noile norme de supraveghere bugetară din Pactul de stabilitate și de creștere. 

3.
ELEMENTELE JURIDICE ALE PROPUNERII

Politica regională europeană are de jucat un rol important în mobilizarea resurselor locale și în dezvoltarea potențialului endogen. 

Articolul 174 din Tratatul privind funcționarea Uniunii Europene (TFUE) solicită acțiuni la nivelul Uniunii Europene în vederea consolidării coeziunii economice, sociale și teritoriale și pentru promovarea unei dezvoltări generale armonioase prin reducerea disparităților dintre nivelurile de dezvoltare ale regiunilor și pentru promovarea dezvoltării în regiunile defavorizate.

TFUE prevede că Fondul de coeziune este constituit cu scopul de a contribui la realizarea de proiecte în domeniul mediului și al rețelelor transeuropene din sfera infrastructurii de transport. Articolul 192 din TFUE se referă, de asemenea, la utilizarea Fondului de coeziune pentru mediu în cazurile în care principiul „poluatorul plătește” nu poate fi aplicat din cauza unor costuri disproporționate pentru autoritățile publice dintr-un stat membru. Protocolul nr. 28 la TFUE prevede că Fondul de coeziune va sprijini proiecte în state membre cu un VNB pe cap de locuitor de mai puțin de 90% din media Uniunii.

Calendarul revizuirii finanțării UE pentru promovarea coeziunii este legat de propunerea pentru un nou cadru financiar multianual, astfel cum este prevăzut în programul de lucru al Comisiei.

Astfel cum a evidențiat revizuirea bugetului UE, „bugetul UE ar trebui utilizat pentru a finanța bunuri publice ale UE, acțiuni pe care nu le pot finanța statele membre și regiunile sau atunci când acesta poate asigura obținerea de rezultate mai bune”
. Propunerea legislativă va respecta principiul subsidiarității deoarece sarcinile din FEDER sunt prevăzute în tratat, iar politica este pusă în aplicare în conformitate cu principiul gestionării partajate și respectând competențele instituționale ale statelor membre și ale regiunilor. 
Instrumentul legislativ, precum și tipul de măsuri (de exemplu, finanțarea) sunt definite în TFUE, care constituie temeiul juridic pentru Fondul de coeziune, și prevede că sarcinile, obiectivele prioritare și organizarea fondului trebuie să fie definite în regulamente. 

4.
IMPLICAȚII BUGETARE

Propunerea Comisiei pentru un cadru financiar multianual include o propunere de 376 de miliarde EUR pentru perioada 2014-2020. 

	Bugetul propus pentru perioada 2014-2020
	miliarde EUR 

	Regiuni de convergență 
Regiunile de tranziție 
Regiunile de competitivitate 
Cooperare teritorială 
Fondul de coeziune 
Alocare suplimentară pentru regiunilor ultraperiferice și cu densitate redusă a populației 
	162,6

39

53,1

11,7

68,7

0,926

	Facilitatea „Conectarea Europei” în domeniul transporturilor, energiei și TIC 
	40 de miliarde EUR (cu 10 miliarde EUR suplimentare rezervate în cadrul Fondului de coeziune) 


* Toate cifrele sunt exprimate în prețurile constante din 2011.
5.
Rezumatul conținutului regulamentului propus

Regulamentul propus stabilește posibilitățile de intervenție ale Fondului de coeziune. Acesta include un articol privind definirea zonelor generale de aplicare pentru intervenție în domeniul transporturilor și mediului. Posibilitățile de intervenție sunt de asemenea definite printr-o listă negativă de activități care nu sunt eligibile pentru contribuție, precum și o listă de priorități de investiții.
În domeniul mediului, Fondul de coeziune va sprijini investițiile în adaptarea la schimbările climatice și prevenirea riscurilor, investițiile în sectoarele de apă și de deșeuri, precum și în mediul urban. În conformitate cu propunerile Comisiei privind cadrul financiar multianual, investițiile în energie sunt, de asemenea, eligibile pentru a beneficia de contribuție, cu condiția ca acestea să aibă efecte pozitive asupra mediului. Prin urmare, investițiile în eficiența energetică și energia regenerabilă sunt, de asemenea, sprijinite.

În domeniul transporturilor, Fondul de coeziune va contribui la investițiile în rețeaua transeuropeană de transport, precum și la cele în sisteme de transport cu emisii reduse de dioxid de carbon și în transportul urban.

2011/0274 (COD)
Propunere de
REGULAMENT AL PARLAMENTULUI EUROPEAN ŞI AL CONSILIULUI
privind Fondul de coeziune și de abrogare a Regulamentului (CE) nr. 1084/2006
PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 177 paragraful al doilea,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Comitetului Economic și Social European
:

având în vedere avizul Comitetului Regiunilor
,

hotărând în conformitate cu procedura legislativă ordinară,

întrucât:

(1) Articolul 174 din tratat prevede că Uniunea ar trebui să își dezvolte și să își desfășoare acțiunea care conduce la consolidarea coeziunii sale economice, sociale și teritoriale. Fondul de coeziune trebuie, prin urmare, să ofere o susținere financiară proiectelor din domeniul mediului și al rețelelor transeuropene din sfera infrastructurii de transport.

(2) Regulamentul (UE) nr. […]/2012 din […] de stabilire a unor dispoziții generale privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit maritim și care fac obiectul cadrului strategic comun și de stabilire a anumitor dispoziții generale privind Fondul european de dezvoltare regională, Fondul social european și Fondul de coeziune și de abrogare a Regulamentului (CE) nr. 1083/2006
 [regulamentul privind dispozițiile comune - RDC] stabilește un nou cadru pentru acțiune pentru fondurile structurale și pentru Fondul de coeziune. Este necesar să se precizeze obiectivele fondului de coeziune în ceea ce privește noul cadru pentru acțiunea sa și în raport cu scopul care i-a fost atribuit prin tratat.

(3) Uniunea poate contribui, prin intermediul Fondului de coeziune, la acțiunile care au ca scop atingerea obiectivelor Uniunii în domeniul mediului prevăzute la articolele 11 și 191 din tratat.

(4) Proiectele privind rețeaua transeuropeană de transport finanțate de Fondul de coeziune sunt în conformitate cu orientările adoptate prin Decizia nr. 661/2010/UE a Parlamentului European și a Consiliului din 7 iulie 2010 privind orientările Uniunii pentru dezvoltarea rețelei transeuropene de transport
. În scopul concentrării eforturilor, ar trebui să se acorde prioritate proiectelor de interes comun, astfel cum au fost definite în decizia respectivă.

(5) Este oportun să se prevadă dispoziții specifice privind tipurile de activități care pot fi finanțate de Fondul de coeziune în cadrul obiectivelor stabilite prin Regulamentul (CE) nr. […]/2012 [RDC]. În același timp, cheltuielile care nu intră în domeniul de aplicare al Fondului de coeziune ar trebui să fie definite și clarificate, inclusiv în ceea ce privește reducerea emisiilor de gaze cu efect de seră de la instalațiile care intră sub incidența Directivei 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului
.

(6) Pentru a răspunde nevoilor specifice din cadrul Fondului de coeziune, în conformitate cu strategia Europa 2020 care prevede că politica de coeziune ar trebui să sprijine necesitatea de a asigura o creștere inteligentă, sustenabilă și favorabilă incluziunii
, este necesar să se stabilească prioritățile de investiții care se încadrează în domeniul de aplicare al obiectivelor tematice prevăzute în Regulamentul (UE) nr. […]/2012 [RDC].

(7) Un set comun de indicatori pentru a evalua progresul înregistrat în punerea în aplicare a programului ar trebui să fie stabilit înainte ca statele membre să își elaboreze programele lor operaționale. Acești indicatori ar trebui să fie completați cu indicatori specifici programului.

(8) Prezentul regulament înlocuiește Regulamentul (CE) nr. 1084/2006 al Consiliului din 11 iulie 2006 de creare a Fondului de coeziune și de abrogare a Regulamentului (CE) nr. 1164/94
. Prin urmare, din motive de claritate, Regulamentul (CE) nr. 1084/2006 ar trebui abrogat. 
ADOPTĂ PREZENTUL REGULAMENT:

Articolul 1
Obiect
Prezentul regulament definește misiunea Fondului de coeziune și domeniul de aplicare al contribuțiilor acordate din acesta cu privire la obiectivul de investiții în creșterea economică și ocupare a forței de muncă menționat în articolul 81 din Regulamentul (UE) nr [ ]/2012 [RDC].

Articolul 2
Domeniul de aplicare al contribuțiilor din Fondul de coeziune
1.
Fondul de coeziune, asigurând în același timp un echilibru corespunzător și în conformitate cu necesitățile de investiție și de infrastructură specifice fiecărui stat membru, asigură contribuții pentru: 

(a) investițiile în domeniul mediului, inclusiv în domenii legate de dezvoltarea și energia durabilă care prezintă beneficii de mediu;

(b) rețele transeuropene în sectorul infrastructurilor de transport, în conformitate cu orientările adoptate prin Decizia nr. 661/2010/UE; 

(c) asistență tehnică.

2.
Fondul de coeziune nu asigură contribuții pentru:

(d) dezafectarea centralelor nucleare;

(e) reducerea emisiilor de gaze cu efect de seră de la instalațiile care intră sub incidența Directivei 2003/87/CE;

(f) locuințe.

Articolul 3
Prioritățile de investiții
În conformitate cu articolul 16 din Regulamentul (UE) nr. […]/2012 [RDC], Fondul de coeziune asigură contribuții pentru următoarele priorități de investiții în cadrul obiectivelor tematice stabilite în articolul 9 din Regulamentul (CE) nr. […]/2012 [RDC]:

(b) tranziția către o economie cu emisii reduse de dioxid de carbon în toate sectoarele prin:

(i)
promovarea producerii și distribuției de energie din surse regenerabile;

(ii)
promovarea eficienței energetice și a utilizării energiilor regenerabile în întreprinderi mici și mijlocii;

(iii)
sprijinirea eficienței energetice și utilizarea energiei din surse regenerabile în infrastructurile publice;

(iv)
dezvoltarea sistemelor de distribuție inteligente la nivel de joasă tensiune;

(v)
promovarea de strategii cu emisii scăzute de dioxid de carbon pentru zonele urbane;

(c) promovarea adaptării la schimbările climatice, prevenirea și managementul riscurilor prin:

(i)
sprijinirea investițiilor specifice pentru adaptarea la schimbările climatice;

(ii)
promovarea investițiilor pentru a face față unor riscuri specifice, asigurarea rezistenței în fața dezastrelor și dezvoltarea sistemelor de management al dezastrelor;

(d) protecția mediului și promovarea eficienței resurselor prin:

(i)
satisfacerea necesităților importante de investiții în sectorul deșeurilor, pentru a îndeplini cerințele acquis-ului de mediu al Uniunii; 

(ii)
satisfacerea necesităților importante de investiții în sectorul apelor, pentru a îndeplini cerințele acquis-ului de mediu al Uniunii; 

(iii)
protejarea și refacerea biodiversității, inclusiv prin infrastructuri ecologice;

(iv)
îmbunătățirea mediului urban, inclusiv regenerarea terenurilor industriale dezafectate și reducerea poluării aerului;

(e) promovarea transportului sustenabil și eliminarea blocajelor din cadrul infrastructurilor rețelelor majore, prin:

(i)
sprijinirea unui spațiu unic european de transport multimodal prin investiții în rețeaua transeuropeană de transport;

(ii)
dezvoltarea de sisteme de transport cu emisii reduse de carbon care să respecte mediul, inclusiv promovarea mobilității urbane sustenabile;

(iii)
dezvoltarea de sisteme feroviare complete, de înaltă calitate și interoperabile;

(e)
consolidarea capacității instituționale și eficientizarea administrației publice prin întărirea capacității instituționale și a eficienței administrațiilor și serviciilor publice legate de implementarea Fondului de coeziune.

Articolul 4
Indicatori
1. Se utilizează, după caz, indicatori comuni, astfel cum sunt prevăzuți în anexa la prezentul regulament și în conformitate cu articolul 24 alineatul (3) din Regulamentul (UE) nr. […]/2012 [RDC]. Pentru indicatori comuni, valorile de referință se stabilesc la zero și țintele cumulative se fixează pentru anul 2022.

2. Pentru indicatorii de realizare specifici fiecărui program, valorile de referință se stabilesc la zero și țintele cumulative se fixează pentru anul 2022.

3. Pentru indicatorii de rezultat specifici fiecărui program, valorile de referință se stabilesc în funcție de cele mai recente date disponibile și se fixează ținte pentru anul 2022, car acestea pot fi exprimate în termeni cantitativi sau calitativi.

Articolul 5
Dispoziții tranzitorii
1.
Prezentul regulament nu afectează continuarea sau modificarea, inclusiv anularea totală sau parțială, a unei intervenții aprobate de Comisie în conformitate cu Regulamentul (CE) nr. 1084/2006 sau cu altă legislație aplicabilă acestei intervenții la 31 decembrie 2013 care, după această dată, se aplică intervenției sau proiectelor în cauză până la finalizarea lor.

2.
Cererile de asistență prezentate în temeiul Regulamentului (CE) nr. 1084/2006 rămân valabile.

Articolul 6
Abrogare
Prin prezentul, Regulamentul (CE) nr. 1084/2006 se abrogă. 

Trimiterile la regulamentul abrogat se interpretează ca trimiteri la prezentul regulament.

Articolul 7
Revizuirea
Parlamentul European și Consiliul reexaminează prezentul regulament până la 31 decembrie 2022, în conformitate cu procedura prevăzută la articolul 177 din tratat.

Articolul 8
Intrare în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la 

Pentru Parlamentul European,
Pentru Consiliu,

Președintele
Președintele

ANEXĂ 

Listă de indicatori comuni pentru Fondul de coeziune
	
	UNITATE
	DENUMIRE

	Mediu
	
	

	Deșeuri solide
	tone
	Capacitate suplimentară de reciclare a deșeurilor

	Alimentare cu apă
	persoane
	Populație suplimentară care beneficiază de o mai bună alimentare cu apă

	
	m3
	Reducere estimată a scurgerilor din rețeaua de distribuție a apei 

	Epurarea apelor uzate
	echivalent populație
	Populație suplimentară care beneficiază de o mai bună tratare a apelor uzate

	
	
	

	
	
	

	Prevenirea și gestionarea riscurilor
	persoane
	Populație care beneficiază de măsurile de protecție împotriva inundațiilor

	
	persoane
	Populație care beneficiază de protecție împotriva incendiilor forestiere și de alte măsuri de protecție

	Reabilitarea solului
	hectare
	Suprafața totală a reabilitat terenului 

	impermeabilizarea solului
	hectare
	Modificări ale solurilor impermeabilizate datorate dezvoltării

	Natură și biodiversitate
	hectare
	Aria suprafețelor aflate într-un stadiu de conservare mai bun

	Energie și schimbări climatice
	
	

	Energie din surse regenerabile
	MW
	Capacitatea suplimentară de producție de energie regenerabilă

	Eficiență energetică
	gospodării
	Numărul de gospodării cu clasificare mai bună a consumului de energie 

	
	kWh/an
	Scăderea consumului primar de energie al clădirilor publice

	
	utilizatori
	Numărul de utilizatori de energie suplimentari conectați la rețele inteligente

	Reducerea gazelor cu efect de seră
	Echivalent tone de CO2
	Scădere estimată a emisiilor de gaze cu efect de seră în echivalent CO2

	Transport
	
	

	Cale ferată
	km
	Lungimea totală a noii linii de cale ferată

	
	km
	Lungimea totală a liniilor de cale ferată renovate sau modernizate

	Drumuri
	km
	Lungimea totală a drumurilor nou construite

	
	km
	Lungimea totală a drumurilor renovate sau modernizate

	Transport urban
	călătorii pentru persoane
	Creșterea numărului de călătorii pentru persoane utilizând serviciile de transport urban care beneficiază de sprijin, 

	Căi de navigație interioară
	tone-km
	Creșterea cantității de mărfuri pe căi de navigație interioară îmbunătățite

